अब तक लघुकथा पर कितना कार्य हुआ है? कौन–कौन –सी चर्चित लघुकथाएँ हैं? किन–किन विषयों पर चर्चित लघुकथाएँ लिखी जा चुकी है? विश्व प्रसिद्ध लघुकथाओं के कथ्य क्या है? लघुकथा में आज सक्रिय नई पीढ़ी इन बातों से अनभिज्ञ है ।परिणाम स्वरूप एक जैसे कथ्यों को दोहराती अनेक लघुकथाएँ प्रकाश में आती है और पाठक दो –तीन पंक्तियों को पढ़कर सोचता है कि यह रचना तो उसकी पढ़ी हुई है या फिर वही घिसी–पीटी बात। वर्षों पहले की बात है, मैंने कथादेश के संपादक को विचारार्थ दो लघुकथाएँ भेजी थी। एक रचना की स्वीकृति एवं दूसरी रचना लौटाते हुए सम्पादक ने टिप्पणी की ‘‘कथादेश के अमुक अंक में प्रकाशित अमुक कहानी देखें।’’ यहाँ संम्पादक की टिप्पणी से स्पष्ट था कि मेरी दूसरी रचना का कथ्य कथादेश में प्रकाशित कहानी से मिलता जुलता था और संपादक को कथादेश में उसी विषयवस्तु पर मेरी लघुकथा को छापने का कोई औचित्य नजर नहीं आया। तात्पर्य यह कि लघुकथा लेखक को भी देश –विदेश के कथा साहित्य का भरपूर अध्ययन करना चाहिए ताकि रचना में विषयवस्तु के इस दोहराव से बचा जा सके।